— Да нечаканасьцяў я б мог аднесьці, напрыклад, сьведчаньне аднаго зь сьведкаў з боку абароны Пятра Кучка, які сфатаграфаваў Плошчу пасьля разгону дэманстрантаў і засьведчыў, што матэрыялы справы аб тым, што там былі розныя ледарубы і каністры з запальнай сумесьсю, фактычна сфальшаваныя. Ці паўплываюць такія сэнсацыйныя сьведчаньні? Ці паўплываюць намаганьні адвакатаў, абарона саміх падсудных на рашэньне суду? Шчыра кажучы, тут вельмі вялікія сумневы, і ня толькі ў мяне, але і ва ўсіх тых, хто назірае за гэтым працэсам, бо беларуская судовая сыстэма мае вельмі трывалую рэпутацыю карнай сыстэмы, залежнай ад выканаўчай улады.